雪中方四隠君訪宿有詩憶鹿田風雨舊遊奉和併呈吳六贊府
作者：謝翱
朝代：宋

paragraphs: 金華人北山，空響出靜竚。
鹿田在其顛，肺石來風雨。
有客六七人，昔遊至其處。
唯我愁不眠，起坐蹴君語。
謂此定何聲，百感生離緒。
玩非琴與瑟，復異砧將杵。
醉者呼不應，愁者自爲苦。
空欞怯孤衾，展轉如巢樹。
濕歌散餘悲，以足拊柱礎。
爾來又七年，欲至困羈旅。
傳聞老桑門，已復蟬蛻去。
入山惡少年，巾鉢空其聚。
乃知人世間，何者爲客主。
而我同懷人，忽復異處所。
夢中遥相望，各抱不售賈。
有客不同遊，亦是同懷者。
地主况有期，輿馬不待假。
倘規宿山中，畸人不應舍。